廣東海上絲綢之路博物館

係中國廣東陽江嘅一間博物館，2009年12月24號開放，位置喺江城區海陵島西南邊近大角頂東南角，東方銀灘隔籬。喺陽江嘅海陵島八景入面，有「絲路船韻」嘅稱呼。佢用海上絲綢之路做主題。

佢既係中國大陸第一間將大宋沉船水下發掘開放，高起點打造嘅博物館，又係廣東省人民政府建設「文化大省」嘅重點文化項目之一，甚至係海陵島嘅地標性建築。

史
1987年，英國海洋探測公司同廣州救撈局一齊合作，喺陽江海域搵緊部18世紀東印度公司失事沉船「Rijnsburg」時，咁啱發現咗部南宋木質沉船同打撈咗好多精美嘅文物。隨後國家文物局將佢改名做「南海一號」，喺連續2年內先後8次進行水底考察。直到2007年12月，當局按照整體打撈同原址保護、就地展示嘅保護方案而將部船打撈出嚟。從而開掘咗中國古代海上絲綢之路嘅璀璨明珠。

後嚟政府為咗記得呢次有價值同歷史性嘅打撈工作而決定起間博物館。最後喺2004年12月28號奠基，2005年12月28號動工，2009年11月底起好，2009年12月24號正式對外開放。開放期間，廣東省水底考古隊員重先後喺南海一號試咗2次室內發掘，直到2013年11月28號全面發掘完畢。

概況
展館佔地面積12288m²，建築面積19409m²，立面由5嚿唔同嘥士嘅橢圓柱連環扣埋一齊而成，樣似起伏嘅海浪，亦似撐起對翼嘅海鷗；建築屬幹欄式同古代龍骨混合而成嘅結構。展館主要做同南海一號有關嘅展覽，入面有兩個展區，分別係南海一號展區同海上絲綢之路展區。

南海一號展區
展區主要同南海一號嘅展覽有關，包括咗船嘅構件、船夫生活用品、出水貿易品、整體打撈同試發掘專題、及現場處理出水文物保護同修復成果等10種展覽。

海上絲綢之路展區
展區主要搞鄭和七次下西洋、宗教文化傳播、海上貿易、珍品文物等一系列展覽。

門票同開放時間
開放時間
每日09:00～17:00。
每日17:00唔賣門飛入園，17:30要全部清場。

門票
成人票每位￥70。
120cm≤身高＜150cm／60≤年紀≤69／全日制在校學生／陽江戶籍市民：半票
身高＜1.2m嘅細路／年紀≥70／現役軍人／傷殘人士：免費

攷
 广东海上丝绸之路博物馆 UNESCO
 广东海上丝绸之路博物馆 ARCH REPORT

連出去

類:陽江嘅博物館
類:江城區
類:海陵島